I gårsdagens utgave av Dagsavisen kom Arbeiderparti-leder Jonas Gahr Støre med et forsvar av EØS-avtalen, og sa at det ikke er noen motsetning mellom handelsavtaler og det å heine om trygge jobber. Det får SV-leder Audun Lysbakken til å reagere:

– Jeg mener venstresiden må ha en langt mer kritisk holdning til mange av frihandelsavtalene som har kommet de siste ti årene enn det Støre har i dag. Ap har grunn til større selvkritikk i handelspolitikken enn det Støre gir uttrykk for, sier Lysbakken.

Han utdyper:

– Den typer frihandelsavtaler som EØS og det TISA-avtalen kan bli, er avtaler som presser politikken i en retning av mer sosial dumping og større sosiale forskjeller. Disse avtalene fungerer som abonnementsordninger på høyrepolitikk, sier Lysbakken.

Frp og Trump

I den amerikanske valgkampen lovet Donald Trump å stanse handelsavtalene med Asia (TTP) og med EU (TTIP), og han åpnet for at USA forlater Verdens handelsorganisasjon (WTO). Et budskap som ble godt mottatt, særlig i områder med ledighet og nedlagt industri.

Her hjemme tok Frps nestleder Per Sandberg i går i Klassekampen til orde for at Frps landsmøte neste år bør vedta at Norge bør melde seg ut av EØS-avtalene. Slike tendenser bør få venstresiden opp på tå hev, mener Lysbakken:

– Jeg venter ikke at Ap snur i EØS-spørsmålet uten videre, men jeg hadde håpet og trodd at de skulle ha en mer åpen holdning i kjølvannet av Brexit. Vi står i en unik situasjon hvor alle burde komme opp av skyttegravene og finne ut hvilke muligheter Norge har for å få en bedre avtale med EU. Det er rart at verken Ap eller Høyre er villig til å ta den diskusjonen, sier Lysbakken, og legger til:

– Frp og høyrepopulister gjør denne debatten om til en debatt om innvandring. Frp har alltid vært for mer markedsliberalisme, og det er ikke spor til at de har endret på dette. Vi ønsker oss mer frihet for at folk skal søke seg arbeid hvor de vil og flytte over landegrenser, men vi må ha et annet svar enn bare å forsvare avtalene som ligger der i dag. Omfang av sosial dumping øker, arbeidsforhold og lønn er under press, og det er EØS som er deler av årsaken til dette.

Følg Dagsavisen på Facebook og Twitter!

Fagbevegelsen

I fagbevegelsen er det delte meninger om EØS, men fem forbund har vedtatt at de er imot EØS-avtalen, og at de enten vil reforhandle eller skrote den. Lysbakken stiller spørsmål ved hvorfor Ap ikke lytter mer:

– Det er rart at det som er den store debatten i LO-forbundene ikke gjør mer inntrykk på Ap, sier Lysbakken.